Università degli studi di Foggia

2018-as tanulmányi év tavaszi szemeszterét az erasmus csereprogram keretében a Dél olaszországi Università degli studi di Foggia intézményének jogi fakultánsán töltöttem.

Foggia mint közepes méretű olasz város rendkívül barátságos, áttekinthető , élhető környezetet kínál az idelátogató külföldi hallgató számára.

Műemléki tekintetben ,látnivalók szempontjából talán nem nyújt annyit mint Itália legimpozánsabb települései, de ezért kárpótol az Olaszországban megszokott nyüzsgő városi élet, és dél-olasz hangulat.

Bari repterére érve, mintegy másfél órás vonatúttal Foggiában lehetünk. Alternatív megoldásként, fapados légitársasággal Nápolyi desztináció is szóba jöhet, ez esetben azonban négyórás vonatozással a csizmát átszelve gyönyörködhetünk a gazdálkodó vidék mezőgazdaságában.

Az egyetemi erasmus iroda készséges munkatársai mindenben segítenek. A szálláskeresésben legkorábban az érkezést megelőzően fél évvel ajánlják fel közreműködésüket. Mindazonáltal a helyi portálokon keresztül magunk is kereshetünk szállásokat.

Én egy Foggai illetőségű családnál találtam szálást. A lakások egy része nagy, a Magyarországon megszokottnál nagyobb alapterületű. Jellemzően több szobát adnak ki. Esetemben a lakás egyéb helyiségeit olasz diákokkal kellett megosztanom, amely rendkívül jó nyelvtanulási-nyelvvgyakorlási lehetőségnek bizonyult. Így az olasz hétköznapok, az aktuálpolitikai történések és emberi viszonyok világába is betekintést nyerhettem.

Az olaszok kommunikatívak, segítőkészek. Jellemzően a saját anyanyelvükön szeretnek megnyilvánulni. Az angolt korlátozottan lehet használni, de az egyetemen ez ügyben sokkal jobb a helyzet. Azon tárgyak oktatói, akik vállalnak angol nyelvű tárgyakat és vizsgáztatást jól beszélik az angol nyelvet.

A Nemzetközi Jogi Angol tárgyat egy immáron negyven éve Olaszországban élő angol anyanyelvű oktató jegyzi így joghallgató számára ez a kurzus rendkívül jó lehetőséget kínál a mai modern angol jogi nyelvhasználat elsajátítására.

A hallgatói önkormányzat erasmus irodája heti rendszerességgel szervez utazásokat a környékre, de egész Olaszország területére is. Mindez tökéletes alkalom, hogy megismerjük az országot.

Az olasz nyelvet az erasmus hallgatók számára egy dinamikus, segítőkész tanárnő tanítja, aki törekszik arra, hogy ott tartózkodásunk alatt a lehető legtöbbet sajátítsunk el olasz nyelvből.

Foggia árai szinte a magyarországi árakkal azonosak. Jelen van néhány nálunk megszokott német áruházlánc is mely a hazai árszínvonalon kínál termékeket.

Bár olasz ismerőseim elmondták, hogy albérletárak tekintetében a fővárosban és északon jóval magasabb összegekkel kell számolni, kijelenthetem, hogy a foggai tartózkodás az erasmus ösztöndíjból nagyrészt megoldható.

A foggai tartózkodás, az erasmus programban való részvétel, életre szóló élmény, kulturális tapasztalat és tanulmányi ismeretszerzés volt számomra.